बच्चों को सिलेबस के अलावा अन्य पुस्तकें पढ़ाने लगेंगे पीरियड
भास्कर संवाददाता | नसरुल्लागंज
बच्चों में साहित्य की कम रुचि को देखते हुए राज्य शिक्षा केंद्र ने पढ़े भारत बढ़े भारत अभियान शुरू किया है। इसके तहत मिडिल स्कूल के विद्यार्थियों में पाठ्यक्रम के अलावा बाहरी पुस्तकें पढ़ने के लिए अलग से पीरियड लगाने की योजना बन रही है। स्कूल में बाल पत्रिकाएं, समाचार पत्र, कॉमिक्स बच्चों की संख्या से अधिक रखी जाएगी। इसमें बच्चों को बाहरी पुस्तकें पढ़ने के लिए प्रेरित किया जाएगा। मुख्य रूप से इसमें अजा,अजजा, अल्पसंख्यक वर्ग के विद्यार्थी, शहरी क्षेत्र के वंचित विद्यार्थी शामिल होंगे। इसके लिए नवाचार मद के लिए बजट तैयार किया गया है। इसे जिला स्तर पर मिले बजट के अनुरूप संसाधन मुहैया कराया जाएगा। भोपाल स्तर से चलाया जा रहा पढ़े भारत बढ़े भारत अभियान से छात्रों के बौद्धिक विकास में सहायक होगा। इस संबंध में 5 नवंबर को राज्य शिक्षा केंद्र भोपाल आयुक्त दीप्ति गौड़ मुखर्जी ने एक आदेश जारी किया था।
जन्मदिन पर देंगे किताबें
योजना के तहत बच्चे अपने जन्मदिन पर स्कूल में किताबें भेंट करेंगे। शिक्षक और बच्चे मिलकर स्थानीय गीत, कविता और कहानियों के आधार पर पोस्टर तैयार कर सकते हैं। बच्चों को महापुरुषों के जीवन, प्रसंगों को पढ़ने का अवसर दिया जाएगा। कक्षा-8 के बच्चे रोजाना पढ़ी गई किताबों की जानकारी स्कूल के रजिस्टर में दर्ज करेंगे। घरों में सुनी कहानी कविताओं पर स्कूल में चर्चा करेंगे। बच्चे कॉमिक्स भी बनाएंगे। कक्षा 8 के बच्चे कविताएं, कहानी की किताब तैयार करेंगे। हर महीने का एक दिन अलग-तरह की पुस्तकों के नाम रहेगा। इसी आधार पर पुस्तकोत्सव भी मनाया जाएगा। जैसे जादुई पुस्तक दिवस, जानकारी परक पुस्तक दिवस, कविता पुस्तक दिवस, कहानी दिवस, गतिविधियों को प्रोत्साहित करने के लिए शिक्षक अभिभावक आपस में चर्चा करेंगे।
hin_Deva mar_Deva hin_Deva hin_Deva hin_Deva